Video: Nasa stuur nog ’n swerftuig na Mars | Maroela Media
Video: Nasa stuur nog ’n swerftuig na Mars
Aanbieders by modelle van Perseverance en Ingenuity. (Foto: ‘n Skermgreep van die regstreekse uitsending.)
ŉ Vuurpyl van Nasa, wat die swerftuig Perseverance na Mars sal vervoer, het vroeg Donderdagoggend soos beplan suksesvol uit Cape Canaveral se lugmagbasis in Florida gelanseer.
Dit was vandeesmaand die derde en die laaste missie na die rooi planeet ná die Verenigde Arabiese Emirate en China ook vuurpyle afgevuur het.
Volgens Nasa sal die swerftuig, aan boord ŉ United Alliance Atlas V 541-vuurpyl, na verwagting op 18 Februarie 2021 op Mars land.
Ná ŉ sewe maande lange reis sal die swerftuig volgens beplanning by die Jezero-krater op Mars land, waar dit rots- en grondmonsters sal versamel. Die monsters sal met die tuig se terugkeer vir tekens van lewe ontleed word. Dit sal ook die klimaat en geologie van die planeet verken en die weg vir menslike verkenning van die rooi planeet baan.
Perseverance is die grootte van ŉ motor: ongeveer 3 m lank, 2,7 m breed, 2,2 m lank en weeg net meer as ŉ ton.
Perseverance is nog meer besonders omdat dit ŉ spesiale passasier saamneem: Ingenuity is die eerste helikopter om op ŉ ander planeet te vlieg. Ingenuity sal op sy beurt die uitgebreide verkenning van Mars se atmosfeer behartig.
Kyk ŉ video van die lansering hier:
Mars Nasa video
Die wêreld in foto’s – 30 Julie 2020
Mense het darem baie geld vir nonsens, veral in hierdie tyd. Maar nou ja, daar is paar mense wat ek baie graag soontoe sou stuur om vir altyd daar te bly.